જાને મૂળજીનાં શબ્દોની અસર થઇ અને આભમાં એક સાથે સહસ્ત્ર છેદ પડ્યા હોય એમ પાણી વરસવા લાગ્યું. પવનના સૂસવાટા સાથે ધીંગી ધારાઓ ધરતીને ભીંજવવા લાગી. તરસી ધરતી મેઘની કૃપાને આકંઠ પીવા લાગી. આખીય સીમ પર વરસાદી રવ છવાઈ ગયો. સુક્કાં ઢેફાં વરસાદથી ફસકતા હતાં. થોડા કલાકો પહેલાની સૂકી માટી તરબતર થતી જતી હતી. સંગીતનો પ્યાસી કોઈ મધુર લયમાં ખોવાઈ ગયો હોય તેમ મૂળજી માથે ઝીંકાતા વરસાદમાં આંખો આડે હાથ રાખી ચાસ વચ્ચે ભરાતા નાના નાના ક્યારાઓને જોઈ રહ્યો હતો.